ddrg/super_eurlex huggingface dataset:
Virallinen lehti nro C 341 , 29/11/1999 s. 0018



KIRJALLINEN KYSYMYS E-3917/98 esittäjä(t): Graham Mather (PPE) komissiolle (4. tammikuuta 1999) Aihe: Ecofin-neuvoston kokous 1. joulukuuta 1998 Kyseisessä kokouksessa menettelysääntötyöryhmä pyysi komissiota laatimaan niin pian kuin mahdollista kaksi tutkimusta: hallintokäytäntöjä koskevan vertailevan tutkimuksen sekä jäsenvaltioiden välisen katsauksen hallintayhtiöiden toiminnan ja konsernien sisäisten toimintojen verotukseen. Voiko komissio kertoa 1. Kuka toteuttaa nämä tutkimukset? 2. Jos tehtävään on palkattu ulkopuolinen konsultti, mikä hänen palkkionsa on? 3. Mitkä ovat tutkimusten tarkat tavoitteet? 4. Milloin tutkimusten on tarkoitus valmistua? 5. Aikooko komissio antaa tutkimukset parlamentin jäsenten nähtäväksi heti kun ne ovat valmistuneet? Komission jäsenen Mario Montinkomission puolesta antama vastaus (10. maaliskuuta 1999) Komissio on pyytänyt hallinnollisia käytäntöjä koskevan tutkimuksen tekijäksi ulkopuolisen konsultin, jolla on käytännön kokemusta aiheesta kaikissa 15 jäsenvaltiossa. Tutkimukseen on tarkoitus sisällyttää myös jäsenvaltioiden välinen katsaus konserninsisäisistä toimista. Komissio laatii itse jäsenvaltioiden välisen katsauksen hallintayhtiöiden verotuksesta. Tämä katsaus perustuu julkiseen tietoon, jonka jäsenvaltiot sille toimittavat. Komissio käynnisti 8. joulukuuta 1998 tarjouskilpailun hallinnollisia käytäntöjä koskevasta tutkimuksesta. Kilpailua ei ole saatettu vielä päätökseen. Kun tutkimussopimus on tehty, komissio julkaisee ratkaisua koskevan tiedotteen Euroopan yhteisöjen virallisessa lehdessä. Tiedotteessa annetaan tiedot konsultista, jonka kanssa sopimus on tehty. Hallintokäytäntöjä koskevassa tutkimuksessa tarkastellaan ja kuvataan käytännön kokemusten kautta hallinnon päätösvaltaa yritysverotuskysymyksissä kaikissa jäsenvaltioissa sekä käytännön menettelyjä määriteltäessä siirtohintoja valvotuille liiketoimille konserninsisäisissä palveluissa ja rahoituspalveluissa. Komission toteuttamalle jäsenvaltioiden väliselle katsaukselle hallintayhtiöjärjestelmistä ei ole määritelty lisää puitteita. Tutkimusten tarkoituksena on tiedottaa verotustoimien arvioinnista, jonka menettelysääntöjä käsittelevä työryhmä tekee. Kun tutkimukset on saatettu loppuun, komissio esittelee niiden tulokset ryhmälle. Tulokset toimitetaan myös parlamentille ajallaan.
Virallinen lehti nro C 325 , 12/11/1999 s. 0041



KIRJALLINEN KYSYMYS E-3953/98 esittäjä(t): Nuala Ahern (V) komissiolle (4. tammikuuta 1999) Aihe: Euratomin talousarvio vuodelle 1999 Miksi komissio on ehdottanut, että Euratomin käyttöön varattavia, plutoniumia käsittelevien suurlaitosten erityisvalvonnan toimeenpanemiseen (budjettikohta B4-2021) tarkoitettuja määrärahoja vähennettäisiin 15 prosentilla vuoden 1999 talousarviossa? Komission jäsenen Christos Papoutsisinkomission puolesta antama vastaus (8. maaliskuuta 1999) Budjettikohtaa B4-2021 koskeva vähennys on vain 1,5 prosenttia maksusitoumusmäärärahoista. Vähennys johtuu lähinnä siitä, että kaksi merkittävää investointiprojektia saadaan päätökseen vuoden 1999 alkupuolella. Kyseiset projektit ovat La Haguen ja Sellafieldin jälleenkäsittelylaitoksissa sijaitsevat turvavalvontalaboratoriot. Koska suurimittaiset plutoniumin käsittelylaitokset ovat jo tuotannossa tai käyttöönottovaiheessa, varojen käytön painopiste siirtyy tulevina vuosina turvavalvontalaitteisiin käytettävistä investoinneista huoltotoimiin ja pätevien tarkastajien työhönottoon ja kouluttamiseen. Tällaisia tarkastajia tarvitaan suorittamaan erittäin monimutkaisia tarkastuksia näissä laitoksissa.
Virallinen lehti nro C 289 , 11/10/1999 s. 0049



KIRJALLINEN KYSYMYS E-3442/98 esittäjä(t): Amedeo Amadeo (NI) komissiolle (24. marraskuuta 1998) Aihe: Ilman laatu Viittaan ehdotukseen neuvoston direktiiviksi ilmassa olevien rikkidioksidin, typen oksidien, hiukkasten ja lyijyn pitoisuuksien raja-arvoista (KOM(97) 0500 lopull. - 97/0266 SYN)(1) ja pyytäisin Euroopan komissiota tarkistamaan, voisivatko rikkidioksidin (SO2) raja-arvot astua voimaan jo vuonna 2005 muita haitallisia aineita koskevien suunnitelmien mukaisesti, eikä vasta vuonna 2010, kuten ehdotuksessa direktiiviksi on esitetty? Komission jäsenen Ritt Bjerregaardinkomission puolesta antama vastaus (26. tammikuuta 1999) Ehdotuksessa neuvoston direktiiviksi ilmassa olevien rikkidioksidin, typpioksidin ja typen oksidien, hiukkasten ja lyijyn pitoisuuksien raja-arvoista(2) vahvistetaan itse asiassa rikkidioksidin raja-arvo, joka tulee voimaan vuonna 2005. Jos arvoisa parlamentin jäsen viittaa typpioksidin raja-arvoon, joka on saavutettava 1. tammikuuta 2010 mennessä ihmisten terveyden suojelemiseksi, komission mielestä nopeampi aikataulu ei ole teknisesti toteutettavissa koko yhteisön alueella. Yksittäiset jäsenvaltiot voivat asettaa määräajan aikaisemmaksi niin halutessaan. (1) EYVL C 9, 14.1.1998, s. 6. (2) EYVL C 360, 23.11.1998.
Virallinen lehti nro C 297 , 15/10/1999 s. 0080



KIRJALLINEN KYSYMYS E-3558/98 esittäjä(t): Amedeo Amadeo (NI) komissiolle (1. joulukuuta 1998) Aihe: Mutageenit Vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annetun neuvoston direktiivin 67/548/ETY(1) mukaan mutageenit jaetaan kolmeen luokkaan. Todettaessa, että vain luokat 1 ja 2 ovat tämän muutoksen kannalta relevantteja, todetaan, että luokka 1 koskee vain niitä aineita, joiden mutageeniset vaikutukset ihmiseen on suoraan näytetty. On tiedossa, että tämäntyyppisten kokeiden suorittaminen käytännössä on äärimmäisen vaikeaa. Tästä syystä luokan 2 aineilla on merkittävä käytännön merkitys. Ne ovat aineita, joiden voidaan asianmukaisilla eläinkokeilla ja muilla relevanteilla tiedoilla osoittaa aiheuttavan periytyviä geneettisiä muutoksia. Pyydän komissiolta, että varotoimena tämäntyyppisiä mutageeneja käsiteltäisiin kyseisessä direktiivissä kuten karsinogeeneja. Komission jäsenen Pádraig Flynninkomission puolesta antama vastaus (25. helmikuuta 1999) "Eurooppa syöpää vastaan" -ohjelman yhteydessä on neuvoston päätöksillä 90/238/Euratom, EHTY, ETY(2) ja 93/362/ETY(3) käynnistetty toimintasuunnitelma huomion keskittämiseksi aineisiin ja valmisteisiin, joiden katsotaan aiheuttavan syöpää. Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY(4) muuttamisesta neljännentoista kerran annetun direktiivin 94/60/EY(5) seurauksena komission on ehdotettava direktiivejä, joilla kielletään saattamasta kuluttajien käyttöön ryhmään 1 tai 2 kuuluvia syöpää aiheuttavia, perimän muutoksia aiheuttavia ja lisääntymiselle vaarallisia aineita. Komission ehdotuksissa on otettava huomioon aineiden vaarat ja edut sekä vaara-analyysistä yhteisön lainsäädännössä annetut säännökset. Tällä hetkellä on kielletty saattamasta kuluttajien käyttöön 850 ryhmään 1 tai 2 kuuluvaa syöpää aiheuttavaa, perimän muutoksia aiheuttavaa tai lisääntymiselle vaarallista ainetta. Täydennyksenä näihin tietoihin komissio vahvistaa syöpää aiheuttaville aineille altistumiseen työssä liittyvien vaarojen osalta arvoisalle parlamentin jäsenelle, että hänen ehdotuksensa on jo otettu huomioon muutetussa ehdotuksessa neuvoston direktiiviksi(6) työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetun direktiivin 90/394/ETY muuttamisesta toisen kerran. Komissio antoi muutetun ehdotuksen 12. marraskuuta 1998 Euroopan parlamentin lausunnon jälkeen. (1) EYVL, erityispainos 1994, alue 15, nide 01 s. 19. (2) EYVL L 137, 30.5.1990. (3) EYVL L 150, 22.6.1993. (4) EYVL L 262, 27.9.1976. (5) EYVL L 365, 31.12.1994. (6) EYVL C 392, 16.12.1998.
Virallinen lehti nro C 297 , 15/10/1999 s. 0020



KIRJALLINEN KYSYMYS E-2541/98 esittäjä(t): Roberta Angelilli (NI) komissiolle (1. syyskuuta 1998) Aihe: Kukkien tuotannon edistäminen Italia on yksi Euroopan suurimmista kukkien tuottajista. Tuotantoa on ennen kaikkea San Remon seudulla Liguriassa ja Santa Marínellan alueella Latiumissa. Niinpä tällä alalla on monia järjestöjä, jotka pyrkivät edistämään italialaisten tuotteiden myyntiä. Äskettäin lehdissä ilmestyi tässä tarkoituksessa mainos, jonka julkaisi Italian kukkientuottajien yhdistysten liitto UNAFLOR ja jota tuki taloudellisesti Euroopan unioni. Kysyn komissiolta, 1. mistä ohjelmasta tai hankkeesta UNAFLOR sai rahaa, 2. tukeeko komissio muutoin kukkien tuotantoa ja markkinointia, 3. olisiko mahdollista saada tukea muihin samanlaisiin hankkeisiin, esimerkiksi messuihin, näyttelyihin tai kongresseihin? Komission jäsenen Franz Fischlerinkomission puolesta antama vastaus (16. syyskuuta 1998) Komissio on vuodesta 1997 alkaen tukenut puutarhaviljelyä osallistumalla kukkien myynninedistämiskampanjoihin jäsenvaltioissa. Tähän tarkoitukseen varataan vuosittain 15 miljoonaa ecua. 1. Italian kukka- ja taimiviljelijöiden liitto UNAFLOR haki rahoitusta vuonna 1997, jolloin se toteutti ensimmäisen leikkokukkien ja elävien kasvien myynninedistämiskampanjan. Tämän ohjelman kokonaisrahoitus oli 1 978 000 ecua, josta yhteisö rahoitti 60 prosenttia eli 1 186 979 ecua. Tänä vuonna UNAFLOR toteutti toisen myynninedistämiskampanjan, johon se haki rahoitusta ohjelman jatkamiseksi. Tämän ohjelman kokonaisbudjetti oli 557 770 ecua, josta yhteisö rahoitti 334 662 ecua. Liitto teki myös esityksen ohjelmasta nimeltä "Verde 2000", jonka budjetti on 1 342 499 ecua. Yhteisö rahoittaa tästäkin 60 prosenttia. Neuvoston asetuksen (EY) 2275/96 elävien kasvien ja kukkaviljelytuotteiden alan erityistoimenpiteiden soveltamista koskevista yksityiskohtaisista säännöistä 7 päivänä toukokuuta 1997 annetun komission asetuksen (EY) 832/97(1) nojalla Italia sai 2 543 761 ecun määrärahan. Se oli esittänyt viittä ohjelmaa, joista yksi oli kyseinen UNAFLORin toteuttama ohjelma. Vuonna 1998 Italialla on asetuksen (EY) 803/98(2) mukaisesti käytettävissään 2 587 129 ecua, ja se on esittänyt neljää uutta myynninedistämisohjelmaa, joihin sisältyy UNAFLORin suunnittelemat kaksi ohjelmaa. 2. Alan myynninedistämistoimet koskevat 14:ää jäsenvaltiota, jotka vuoden aikana toteutettujen yli 30 ohjelman avulla työskentelevät leikkokukkien ja elävien kasvien viljelyn ja kaupan pitämisen kehittämistavoitteen hyväksi. 3. Asetusten (EY) 832/97 ja (EY) 803/98 2 artiklan 1 kohdan c alakohta koskee kysyjän mainitsemia samanlaisia toimintoja. "Toscana Piante et Fiori" -nimisen yhdistyksen aloitteesta ensi syyskuussa järjestetään Toscanassa (Pesciassa) kukkabiennaali, johon tulee EU:n näyttelyosasto. Kyseiseen tapahtumaan on myönnetty rahallista tukea Euroopan laajuisen kukkien myynninedistämiskampanjan yhteydessä. (1) EYVL L 119, 8.5.1997. (2) EYVL L 115, 17.4.1998.
Virallinen lehti nro C 320 , 06/11/1999 s. 0008



KIRJALLINEN KYSYMYS E-2542/98 esittäjä(t): Roberta Angelilli (NI) komissiolle (1. syyskuuta 1998) Aihe: Apulian tyypillisten tuotteiden ja käsiteollisuuden tukeminen Italian Apulian alueen maatalous ja käsiteollisuus ovat hyvin mielenkiintoisia paitsi kulttuurinsa myös taloutensa ja sosiaalisten suhteidensa vuoksi. Apuliassa on useita alueen ja tuotantosuunnan mukaisia järjestöjä, jotka pyrkivät edistämään tuotekehittelyä ja markkinointia. Kysyn komissiolta, 1. onko komissiolla ohjelmia, joiden avulla rahoitettaisiin Apulian tapaisten alueiden tyypillisten tuotteiden ja käsitöiden markkinointia, 2. millaisia hankkeita näihin ohjelmiin hyväksytään, 3. millaiset järjestöt ja yhteenliittymät voivat edistää näitä hankkeita, 4. kuinka usein ja millaiset italialaiset hankkeet ovat hyötyneet ohjelmista? Komission jäsenen Franz Fischlerinkomission puolesta antama vastaus (9. marraskuuta 1998) Italian tavoite 1-alueita koskevaan yhteisön tukikehykseen 1994-1999 sisältyy Euroopan aluekehitysrahaston (EAKR) tukea käsiteollisuudelle sekä Euroopan maatalouden ohjaus- ja tukirahaston (EMOTR) ohjausosaston tukea maatalouden tuotantotoiminnan parantamiseen. Yhteisön tukikehystä toteutettaessa ja yhteisymmärryksessä komission kanssa Apulian alue on ohjelmoinut käsiteollisuuden tukemiseen 105 miljoonaa ecua (josta EAKR:n osuus on 26 miljoonaa ecua). Kyse on erityisesti investointituista sekä pieniä ja keskisuuria käsiteollisuusyrityksiä edistävien palvelujen tukemisesta, sekä toimenpiteistä niiden luotonsaannin parantamiseksi. Maanviljelyn ja maaseudun kehittämisen alalla 20 miljoonaa ecua (josta EAKR:n rahoitusosuus on 50 %) on varattu toimenpiteeseen, "Alueellisten perinteisten maataloustuotteiden ja elintarvikkeiden arvostuksen lisääminen ja myynnin edistäminen". Näiden toimien edunsaajina voivat olla alueen julkishallinnot sekä maataloustuottajien järjestöt, maataloustuotteiden ja elintarvikkeiden arvostuksen lisäämiseksi perustetut järjestöt tai elintarvikealan yrittäjien muodostamat järjestöt. Tämän tuen yksityiskohdat täsmennetään alueen toimenpideohjelmassa, jonka komissio hyväksyi 22. toukokuuta 1995, tai sitäkin paremmin 15. kesäkuuta 1998 tehdyn muutospäätöksen liitteissä, joiden kopio toimitetaan parlamentin jäsenelle sekä parlamentin pääsihteeristölle. Italiassa kaikissa alueohjelmissa on tämäntyyppisiä toimia, jotka on määrä saattaa loppuun vuonna 1999 rahoitussitoumuksina ja vuonna 2001 lopullisina maksuina.
Virallinen lehti nro C 370 , 21/12/1999 s. 0002



KIRJALLINEN KYSYMYS E-0849/98 komissiolle esittäjä(t): Marco Cellai (NI) (26. maaliskuuta 1998) Aihe: Komission kanne tuomioistuimelle Viime joulukuussa julkaistujen lehtitietojen mukaan komissio on päättänyt esittää kanteen Euroopan yhteisöjen tuomioistuimelle aloittaakseen rikkomusmenettelyn Italian hallitusta vastaan lain 236/95 noudattamatta jättämisestä. Laissa säädetään saavutettujen oikeuksien väliaikaisesta säilyttämisestä Italian yliopistoissa presidentin antaman säädöksen 382/80 mukaisesti yhteistyössä toimivien kielten opettajien ("collaboratori linguistici") osalta, joita aikaisemmin kutsuttiin vieraan kielen lehtoreiksi ("lettori di lingua straniera"). Näin toimittaessa ei ole otettu huomioon tuomioistuimen 20. marraskuuta 1997 antamaa päätöstä (V osa). Myös tämän kanteen esittäminen perustuu termien "lecturer" ja "lettore" sekoittamiseen. Komissio ei ole millään tavoin selvittänyt Italian hallitukselle, miten se on rikkonut "saavutettuja oikeuksia" vastaan, sillä lailla 236/95 varmistetaan saavutettujen oikeuksien säilyminen niillä, joilla oikeudet olivat aikaisemman lainsäädännön mukaisesti, ja parannetaan kyseisten oikeuksien järjestelmää kokonaisuudessaan. 1. Voiko komissio sanoa, ovatko lehtitiedot tai Euroopan parlamentin jäsentenlausunnot vaikuttaneet komission päätökseen, ja jos ovat, niin missä määrin? 2. Mitkä ovat kanteen juridiset perusteet? Komission jäsenen Mario Montinkomission puolesta antama vastaus (5. kesäkuuta 1998) Komissio tekee parhaillaan yksityiskohtaista tutkimusta kunnianarvoisan jäsenen esittämästä ongelmasta ja ilmoittaa hänelle tuloksesta mahdollisimman pian.
Virallinen lehti nro C 289 , 11/10/1999 s. 0072



KIRJALLINEN KYSYMYS P-3696/98 esittäjä(t): Glenys Kinnock (PSE) komissiolle (24. marraskuuta 1998) Aihe: Timanttien tuonti Angolasta Mihin toimiin jäsenvaltiot ovat tähän mennessä ryhtyneet estääkseen sellaisten timanttien suoran tai epäsuoran tuonnin alueelleen, joita ei ole tarkastettu Angolan viranomaisten antamaan alkuperätodistukseen liittyvien sääntöjen mukaisesti? Komission jäsenen João de Deus Pinheironkomission puolesta antama vastaus (21. joulukuuta 1998) Yhdistyneiden kansakuntien turvallisuusneuvoston hyväksyttyä UNITA:n (União Nacional para a Independência Total de Angola) vastaiset lisäpakotteet (päätöslauselma 1173, 12. heinäkuuta 1998) neuvosto määritteli 3. heinäkuuta 1998 yhteisen kannan 98/425/YUTP(1) ja antoi 28. heinäkuuta 1998 asetuksen (EY) 1705/98 tiettyjen taloussuhteiden keskeyttämisestä Angolaan "União Nacional para a Independência Total de Angola'n" (UNITA) taivuttamiseksi täyttämään velvollisuutensa rauhanprosessissa ja neuvoston asetuksen (EY) 2229/97(2) kumoamisesta. Tuotteiden yhteisöön suuntautuvan tuonnin kieltäminen kuuluu yhteisön yksinomaiseen toimivaltaan. Sen vuoksi tuonti niiden Angolasta peräisin olevien tai sieltä tulevien timanttien osalta, joilla ei ole Angolan yhtenäisyyden ja kansallisen sovinnon hallituksen myöntämää alkuperätodistusta, kielletään neuvoston asetuksen (EY) 1705/98 1 artiklan 1 kohdan mukaisesti. Tätä kieltoa sovelletaan sellaisenaan kaikissa jäsenvaltioissa. Kyseisen asetuksen täytäntöönpanosta ovat yhteisesti vastuussa jäsenvaltiot sekä komissio. Asetuksen 8 artiklassa velvoitetaan jäsenvaltiot antamaan komissiolle ja muille jäsenvaltioille asiaankuuluvia kysymyksiä koskevia tietoja. Tähän mennessä ei ole saatu tietoja vaikeuksista niiden Angolasta peräisin olevien tai sieltä tulevien timanttien tuonnin osalta, joilla ei ole Angolan yhtenäisyyden ja kansallisen sovinnon hallituksen myöntämää alkuperätodistusta. (1) EYVL L 190, 4.7.1998. (2) EYVL L 215, 1.8.1998.
Virallinen lehti nro C 297 , 15/10/1999 s. 0054



KIRJALLINEN KYSYMYS P-3187/98 esittäjä(t): David Thomas (PSE) komissiolle (16. lokakuuta 1998) Aihe: Siipikarjanlihan hygienia Onko komissio tietoinen siitä, kuinka moni jäsenvaltio on pannut kokonaisuudessaan täytäntöön direktiivin terveyttä koskevista ongelmista tuoreen siipikarjanlihan kaupassa (71/118/ETY)(1)? Voiko komissio lisäksi vahvistaa, ovatko kaikki jäsenvaltiot onnistuneet järjestämään vähintään yhden virallisen eläinlääkärin teurastamoihin, kuten tässä direktiivissä edellytetään? Komission jäsenen Franz Fischlerinkomission puolesta antama vastaus (16. marraskuuta 1998) Komissio vastaa parlamentin jäsenelle, että kaikki jäsenvaltiot ovat ilmoittaneet toteuttaneensa kansalliset toimenpiteet terveyttä koskevista ongelmista tuoreen siipikarjanlihan kaupassa annetun direktiivin 71/118/ETY noudattamiseksi, sellaisena kuin tämä direktiivi on muutettuna ja saatettuna ajan tasalle 17 päivänä joulukuuta 1992 annetulla neuvoston direktiivillä 92/116/ETY(2). Eläinlääkintä- ja kasvinsuojelualan virasto teki vuosina 1994 ja 1995 arviointikäynnit kaikkiin jäsenvaltioihin direktiivin soveltamisen varmistamiseksi. Tulokset esitettiin jäsenvaltioille, joiden kanssa myös keskusteltiin tuloksista. Tietyissä jäsenvaltioissa havaittiin joitakin puutteita direktiivin saattamisessa osaksi kansallista lainsäädäntöä ja täytäntöönpanossa sekä erityisesti virallisen eläinlääkärin osalta. Suosituksia nykyisen lainsäädännön muuttamiseksi tarkastellaan yksinkertaistamishankkeen valmistelun yhteydessä. Komissio joutuu valitettavasti ilmoittamaan kysyjälle, että komissiossa on tällä hetkellä vain vähän eläinlääketieteellisistä tarkastuksista vastaavaa henkilökuntaa. Neuvoston direktiivin 71/118/ETY vaatimusten noudattamista on tarkkailtava edelleen, mutta komission käytössä olevilla niukoilla voimavaroilla voidaan paneutua vain tiettyihin rajattuihin painopistealueisiin. Menettelyt uuden henkilöstön palkkaamiseksi on aloitettu, ja siipikarja-alasta on tarkoitus muodostaa yksi elintarvike- ja eläinlääkintäviraston painopistealueista. Komissio antaa kysyjälle lisätietoja tarvittaessa. (1) EYVL L 55, 8.3.1971, s. 23. (2) EYVL L 62, 15.3.1993.
KIRJALLINEN KYSYMYS E-3609/98

esittäjä(t): Manuel Escolá Hernando (ARE) komissiolle

(3. joulukuuta 1998)

Aihe: Korkeajännitelinja Bal de Chistaussa (Espanja)

Aragonin Pyreneillä sijaitsevan Bal de Chistaun asukkaat ovat 1990-luvun alusta vastustaneet kaikin hallussaan olevin laillisin keinoin korkeajännitelinjan rakentamista La Pezin solaan Ranskan ja Espanjan välille. Tämän käytännöllisesti katsoen koskemattoman laakson puolustamiseksi asukkaat ovat saaneet solidaarisuuden osoituksia ja tukea kaikilta Aragonin poliittisilta puolueilta ja huomattavalta määrältä kaikenlaisia liittoja ja ryhmiä aina ekologisista ryhmistä yrittäjäliittoihin tai kauppakamareihin.

Hanketta vie eteenpäin yritys nimeltään Red Eléctrica Española yhteistyössä vastaavan ranskalaisen yrityksen (Electricité de France) kanssa. Kyseessä on Espanjan ja Ranskan sähköverkot yhdistävän 400 000 voltin sähkölinjan rakentaminen. Mikäli linja rakennetaan Bal de Chistauhun saattaisi se asukkaiden mielestä merkitä vakavaa ongelmaa alueen turismin kehittämiselle, koska rakentaminen tuo mukanaan huomattavia vaikutuksia ympäristöön, terveyteen ja maisemaan. Jokin aika sitten hankkeen vetäjä Red Eléctrica Española (REE) hylkäsi mahdollisuuden toteuttaa hanke kohtaamansa vastustuksen vuoksi ja alkoi tutkia muita vaihtoehtoisia suunnitelmia. REE:n aluejohtaja Agusti Maure sanoi kuitenkin äskettäin, että yritys on ehdottanut Espanjan hallitukselle neljää mahdollista reittiä, joiden joukossa harkitaan uudelleen Chistauta.

Tietääkö komissio missä vaiheessa hanke on tällä hetkellä? Mikäli näin on, mihin toimiin se voisi ryhtyä estääkseen linjan rakentamisen sellaiselle reitille, jolla olisi merkittävät seuraukset Poset Maladeta -luonnonpuiston kasvistolle ja eläimistölle sekä sellaisen alueen matkailun kehittämiselle, jolla ei ole muita resursseja kehittyäkseen tulevaisuudessa?

Komission jäsenen Ritt Bjerregaardinkomission puolesta antama vastaus

(8. helmikuuta 1999)

Komissio on tiennyt vuodesta 1991 lähtien Aragonia-Cazaril-hankkeesta, jonka tarkoituksena on rakentaa sähkölinja Ranskan ja Espanjan välille mahdollisesti Espanjan Aragoniassa sijaitsevan Gistain-laakson kautta. Tarkoituksena on vahvistaa Ranskan ja Espanjan välistä sähköverkkoliitäntää. Kyseinen hanke on yksi Euroopan laajuisten energiaverkkojen ensisijaisista hankkeista. Suuri osa sähkölinjasta on jo rakennettu, mutta Pyreneitten halkaisevaa osuutta ei ole vielä aloitettu. Komission tietojen mukaan eräitä vaihtoehtoisia reittejä tutkitaan parhaillaan, mutta mitään lopullista päätöstä asiasta ei vielä ole tehty.

Jos Espanjan hallitus todellakin harkitsee vaihtoehtoisia tapoja hankkeen täytäntöönpanolle esimerkiksi Gistain-laakson kautta, kuten arvoisa parlamentin jäsen kysymyksessään esittää, tämä ei ole yhteisön ympäristölainsäädännön vastaista, joten komissio ei voi näin ollen puuttua asiaan.
Virallinen lehti nro C 341 , 29/11/1999 s. 0017



KIRJALLINEN KYSYMYS E-3872/98 esittäjä(t): John McCartin (PPE) komissiolle (4. tammikuuta 1999) Aihe: Antibioottien käytön kieltäminen eläinten ruokinnassa Voiko komissio kertoa, mitä menettelyä se käyttää pyrkiessään kieltämään neljän kasvua edistävän antibiootin käytön, ja ilmoittaa, perustuuko sen ehdotus tieteellisiin vai poliittisiin näkökohtiin? Komission jäsenen Franz Fischlerinkomission puolesta antama vastaus (17. maaliskuuta 1999) Lisäaineiden käyttöä rehuissa säännellään rehujen lisäaineista 23 päivänä marraskuuta 1970 annetulla neuvoston direktiivillä 70/524/ETY(1). Komissio ehdotti arvoisan parlamentin jäsenen mainitsemien neljän lisäaineen kieltämistä arvioituaan, että mainitun direktiivin 3 a artiklan säännösten mukaisesti näiden lisäaineiden käyttö olisi "erityisen painavista ihmisten tai eläinten terveyttä koskevista syistä rajoitettava lääkinnällisiin tai eläinlääkinnällisiin tarkoituksiin". Kuten neuvoston 17 päivänä joulukuuta 1998 hyväksymän asetuksen(2) johdannossa mainitaan, sinkkibasitrasiinin, spiramysiinin, virginiamysiinin ja tylosiinifosfaatin hyväksynnän peruuttamista on pidettävä suojaavana varotoimenpiteenä, jonka taustalla on huoli ihmislääkkeiden tehon säilyttämisestä ja kansanterveyden suojelusta. Tehty päätös noudattaa lokakuussa 1997 pidetyn Maailman terveysjärjestön konferenssin, talous- ja sosiaalikomitean, kansainvälisen eläintautiviraston ja syyskuussa 1998 Kööpenhaminassa pidetyn mikrobiuhkaa koskeneen konferenssin suosituksia. (1) EYVL L 270, 14.12.1970. (2) KOM(98) 763 lopullinen.